Geplaas deur	Gerhard van Huyssteen Saterdag 03 Maart 2018
Hier volg 'n paar nuusbrokkies oor die afgelope sitting:
Vir die eerste keer in die geskiedenis dien daar meer vroue as mans in die TK. Oók vir die eerste keer is daar meer vroue as mans in die dagbestuur: Suléne Pilon (Universiteit van Pretoria) is verkies as ondervoorsitter (ook die eerste keer wat 'n vrou dié amp beklee) en Jana Luther (Virtuele Instituut vir Afrikaans) as sekretaris. (Die uwe is herkies as voorsitter.)
Twee nuwe lede het vir die eerste keer 'n TK-sitting bygewoon. Leona Compion is 'n Namibiër in murg en been en staan al vir meer as veertig jaar haar plek vol in die onderwyswêreld: as onderwyser, opleier van Afrikaansonderwysers en kurrikulumontwikkelaar (vir byna twintig jaar). Gerda Engelbrecht is 'n besturende redakteur by Media24 in Kaapstad, maar gee ook deeltyds klas in Afrikaanse redigering by die Universiteit Stellenbosch se Departement Joernalistiek. Sy is 'n leesverslaafde met 'n PhD in letterkunde, asook 'n blokraaibetottelde wat blokraaie vir tien tydskrifte in die Media24-stal opstel.
Die SAAWK het meer as 250 kopieë van die 2017-AWS aan Afrikaansonderwysers geskenk. Met hierdie gebaar word nie net vir Namibiërs gewys dat hulle ook as 'n kerndeel van die Afrikaanse gemeenskap geag word nie, maar ook om Afrikaansonderwysers te bemagtig om op hoogte van die nuutste verwikkelinge in Afrikaans te bly.
Daar is met groot erns en toewyding begin werk aan 'n volgende uitgawe van die AWS. Soos dit nou maar die gebruik is in Afrikaanse organisasies, is daar kleiner komitees uit die subkommissies van die hoofkommissie benoem om reeds by die volgende sitting met konkrete voorstelle vir 'n vernieude AWS te kom.
Van die lekkerste werk van die TK is om ure en ure en ure te spandeer aan gesprekke en navorsing oor nuwe en ou woorde in Afrikaans. So byvoorbeeld het die woord "gebenedyde" byna-byna gesneuwel, maar is tog ter elfder ure tydens teetyd gered deur 'n gekoukus en -stemwerwery deur Frikkie Lombard.
Gelukkig is ook bykans honderd nuwe woorde voorlopig opgeneem, waarvan "gefotobom" die meeste gesprek ontlok het.
Ek het vir die eerste keer in my lewe geleer dat "alteveel" en "altevol" sinonieme is wat "baie" beteken. Jy kan byvoorbeeld sê: "Hy was altevol/alteveel lief vir sy hond." Dit moet natuurlik nie verwar word nie met "alte vol" (Hy is alte vol van homself) en "al te vol" (Die emmer is al te vol om te dra). #sug
Hierdie rubriek het in gewysigde vorm in Beeld van 03 Maart 2018 verskyn.
Lees 867 tye	Laaste modifikasie op Saterdag 03 Maart 2018 17:25
Meer in hierdie kategorie: « Afrikaans is toe al die tyd eintlik nooit onderbreek nie	Taalskatte laat tone en hare krul van plesier »